地名: 文義 (忠清道, 縣（令）)
年: 1725.0

○復故領議政金昌集、左議政李頣命ㆍ李健命、右議政趙泰采官爵, 遣官致祭, 李晩成等諸臣, 皆復官。 先是, 上命大臣、諸臣, 詳閱鞫案入侍。 是日, 右議政鄭澔, 率禮曹判書閔鎭遠、吏曹判書李宜顯、兵曹判書洪致中、漢城判尹尹憲柱、戶曹判書申思喆、兵曹參判李箕翊、左尹權&#x2289C;、禮曹參判許玧、戶曹參判黃一夏、
                【會賓廳, 以病不入侍。】
              司直兪命弘ㆍ李裕民、右尹沈廷輔、
                【入侍初, 以病卽退。】
              刑曹參判李鳳祥、訓鍊都正金洙、行護軍崔鎭漢ㆍ金潝ㆍ尹遇進ㆍ李汝玉ㆍ申命仁、大司諫李喬岳、執義金礪、掌令李彙晋ㆍ金墰、持平李聖龍、司諫魚有龍、獻納鄭宅河、應敎申昉、修撰洪鉉輔、承旨朴聖輅、假注書崔命相、記注官崔道文ㆍ李台徵, 入侍。 時, 上曰: "大臣之關係鞫獄者, 別無緊語乎?" 鎭遠曰: "其時, 鍛鍊構誣者, 專在於行藥一款, 而金昌集則其孫省生, 與徐德修, 有所酬酢之說云, 而昌集則元無擧論之事, 李頣命奉使時, 買取毒藥, 以此行凶, 至有黃水吐出之事云, 而黃水吐出, 在於庚子十二月, 而頣命使行之回還, 在於辛丑正月, 則此已相左。" 又云: "丁酉年錦平尉赴燕之行, 托之張姓譯官, 買藥以來" 云, 而其行元無張姓譯官, 則張哥變爲洪哥, 不服而死於杖下。 內則因金姓宮人用藥行凶云, 而金姓宮人, 自大行朝, 以元無爲敎, 此皆落空。 且德修招辭, 謂以辛丑六月, 以藥入送於張世相處, 因東宮廚房內人, 毒殺李昭訓云, 而辛丑六月, 殿下方在私第, 豈有東宮廚房乎?" 上微笑曰: "此等說話, 卽予前所謂故辭亂說者耳。" 澔及諸臣, 皆力陳昌集等與李晩成、洪啓迪以下諸臣之冤。 鎭遠曰: "昌集受後命於臣謫居之星州, 故臣往見之, 昌集曰: ‘吾受先朝罔極之恩, 無一事報效, 死固宜矣。 何所憾恨, 而但念東宮, 恐難保全, 以此死不瞑目’ 云矣。" 鎭遠因涕泣嗚咽不成聲, 上曰: "大舜處畎畝之中, 三年成邑, 五年成都, 此豈非聖人自修之效乎? 予若有自修工夫, 則當初建儲之後, 豈致人心之疑惑乎? 此莫非予全無自修工夫而然也。 古語曰: ‘欲投鼠而忌器。’ 向來所謂廢立、簒逆云者, 推而言之, 至及於何地耶? 自不覺其上逼於不敢言之地矣, 何其無忌器之心也? 儲位旣定之後, 事端層生, 宮闡之間, 亦生變怪者, 皆由於不能自修之故也。 東宮問寢視饍外, 雖不干預朝廷, 然侍傍提達之事, 古史亦有之。 予則只以事關自己, 有所不敢, 而至今日始言。 是雖伊日事勢之不得已, 而實有負於大行朝建儲之意矣。" 仍泫然流涕者良久, 左右諸臣, 莫不悽切。 澔、鎭遠、宜顯、思詰、喬岳, 涕淚沾襟, 已而, 玉音稍高曰: "往者逆鏡伏法之後, 欲爲處分, 而忍而不發, 更思之, 其時雖格於事勢, 今若知其冤狀, 而猶思自嫌, 因循置之, 則無以彰大行朝之盛德矣。 必須明白處分, 然後可以有辭於後世矣。 大抵朝象之岐貳, 在先朝不至若此之甚。 始以斯文事, 先王之處分至嚴, 形諸文字, 垂之簡冊, 且於大行朝疏批, 極其嚴明, 故一邊之人, 擧懷怵畏之心, 乘機而發, 盡驅諸臣於惡逆之科。 苟究其所以然, 則果由於何地耶? 其時之人, 疑惑層生。 若論其心之所在, 則必欲網打一邊之人, 然後使不得措手耳。 內外朝懸絶, 宗戚無接, 朝臣之事王子, 尤爲自別, 故予不知大臣之爲何人, 而其中李判府事, 則處藥院幾年矣。 入侍時, 常常見之, 決非爲逆之人也, 予豈不知? 予在禁直時, 有書役事, 招致書寫, 則自藥院而來, 傳李判府事, 使之書憂國忘家四字, 揭諸璧上云。 予聞之, 心甚感歎, 嘗以爲積於中者發於外。 初則以聯箚一事, 執爲罪案, 後則以誣服亂招, 作爲奇貨。 若使其人, 眞有謀逆之事, 則千載之下, 固難免逆名, 如其不然, 則雖擧國之人皆曰逆, 予則獨以爲非逆也。" 澔曰: "聖敎至此, 九地冤魂, 必將感泣矣。" 上曰: "合啓, 大行大王, 連爲不允, 賓廳二品以上, 請對亦不允許, 大行靳兪之盛意, 終可見矣。 一鏡辛丑疏, 與虎龍變書, 節節相符, 其和應之狀, 不言可知。 且虎龍變書, 出於何時乎?" 鎭遠曰: "冊封先來出來後, 變書卽出矣。" 上曰: "予於其時, 得見變書, 毛骨俱竦, 半夜蒼黃, 引接宮僚。 推案雖曰拔去凶言, 若深思之, 至於何境耶? 今予若有一毫自嫌之心, 而不思所以伸雪之道, 則非重宗社之意也, 亦非體大行朝靳兪之意也。 抱冤者, 今若昭雪, 則豈不有光於大行朝德意, 而亦爲仰承先朝恩遇四大臣盛德之意。 不待考閱鞫案, 已知其非逆矣, 何事於詢問, 而以事體重大, 故廣詢矣。 被誣四大臣, 特爲復官致祭。" 仍命李晩成、洪啓迪、金雲澤、金民澤、李弘述一體復官。 上曰: "趙聖復疏, 固妄率, 而聖復, 論以一罪, 然後可濟其所欲, 故終致極刑矣。" 諸臣皆陳聖復之死至冤。 鎭遠、致中曰: "設令妄率, 妄率, 豈死罪乎?" 思喆曰: "只伸四大臣, 而不伸聖復, 則四大臣之伸, 亦不得爲伸也。" 礪曰: "設令直請代理, 亦非死罪。 只以渠輩, 意在他處, 故不得不殺聖復耳。" 上曰: "今知其冤, 而不許復官, 則亦不免自嫌之歸, 而兵判所謂妄率非死罪者, 是矣。 一體復官。" 澔請唯諾諸人, 一體放釋, 鎭遠曰: "彼輩亦知唯諾之不可成罪, 故律止削黜矣。 彼輩所深惡者, 在於李廷熽, 故初以他罪, 構誣請竄, 旋覺其不成說話, 卽爲停止, 更欲搆他罪, 而終不能得, 故最後又以唯諾成罪而竄之。 以廷熽之故, 諸人竝披竄謫, 其心所在, 豈難知乎? 及今殿下, 又以廷熽爲嫌, 而尙靳霈澤, 每示重難之意者, 豈非未安乎? 臣等亦入於唯諾中。 此人等未放, 則何敢晏然在職乎?" 澔曰: "聖人本無嫌, 有何回避乎?" 上曰: "予非以刑跡爲嫌也。 唯諾諸臣, 一體放送。" 鎭遠曰: "趙泰采子, 初非緣坐, 而搆出怨國之罪, 至竄其女, 尤是世變, 囚其俾僕, 累次刑訊, 尙在獄中矣。 泰采旣昭雪, 則其子亦宜放釋。" 上曰: "趙女事, 向見其奴擊錚原情, 甚殘忍矣。 婢僕之移送捕廳, 必欲取服, 殺之而後已, 然徑竄於未究竟之前, 違法甚矣。 趙鼎彬三兄弟及其妹竝放送。" 鳳祥陳趙氏婢僕宜放, 命放送。 澔陳尹慤與李弘述無異, 上曰: "尹慤、柳星樞, 其時鞫獄, 亦以次律勘斷, 而慤因臺啓, 終至於死, 可知其冤也。 慤復官, 星樞放送。" 鎭遠陳李健命旣伸冤, 同時奉使人尹陽來、兪拓基, 宜放釋, 從之。 宜顯陳被謫蒙放者, 給牒敍用, 緣坐蒙放人, 亦宜給牒, 命直爲蕩滌。 昉請昌集等四大臣, 不待諡狀賜諡, 許之。 鎭遠曰: "聞瘞之淺土云, 改葬時, 宜顧恤。" 命葬需題給。 上命正卿以上進前, 敎曰: "今日處分, 業欲爲之, 而尙此遲延者, 以其事關自己故也。 然而終若不爲, 則無以彰大行朝之盛德, 故今日有此處分矣。 大舜罪四凶, 而天下服。 今之元惡, 無過乎一鏡。 予於相箚之批, 以倡之者一鏡, 應之者虎龍爲諭者, 蓋其締結和應之狀, 明若觀火故耳。 其時投獄者, 豈皆不知諸人之冤, 而惟其貪權樂禍之心, 自不覺其互相漸染, 以謂一邊之人, 若盡網打, 則足爲長久之計, 做出許多罔測之目, 擧半世驅入於惡逆之科, 誣張大獄, 斬伐狼藉, 肅廟倚仗之大臣、任使之諸臣, 一竝屠戮, 其他被殺杖死之人, 殆不可勝數, 天壤之間, 至冤盤結。 如是而能無和氣之感傷乎? 至今追思, 其爲慘憐, 當如何哉? 以此之故, 今日不得不有昭雪之擧, 而今若因此, 又加誅戮, 則此非伸雪也, 乃報復也。 頃日晝講, 適因文義, 論及以直報怨之意者, 亦非偶然而發也。 賊鏡疏下六人, 非不欲鞫問, 而元惡旣誅之後, 其餘則置而不問, 固不害脅從罔治之道, 亦欲使反側子自安之意, 故近日臺啓, 多不允從, 而李師尙、尹就商等, 啓卽允者, 亦有以也。 居臺閣者, 不知予意攸在, 爭之不已, 靳兪, 豈有他哉? 只爲其前轍之可監也。 卿等亦體此意, 務恢公平。 大臣諸臣, 皆在, 故詳言予意矣。" 澔曰: "天意所在, 臣實感歎, 而第爲國之道, 辨邪正明是非, 然後罪者罪之, 則人心自服矣。" 上曰: "大臣之言是矣。" 鎭遠曰: "顯忠懲惡之道, 有國以來, 不可偏廢者也。" 宜顯等言略同。 上曰: "卿等之言, 皆是矣, 予當體念, 而卿等亦體予意。" 仍敎曰: "疏決始爲退期, 待大臣、禁堂, 鞫案考閱後擧行, 而不服而死者, 當爲先伸雪, 胡辭亂說之類, 似當以誣告律論斷矣。" 鎭遠曰: "不服而死者, 爲先伸雪, 緣坐籍産, 竝放釋還給乎?" 上曰: "唯。" 兩司申合啓, 礪等申前啓, 竝不允。 至長潤事, 上曰: "言雖絶悖, 因此而施以極律則過。 然向日勘律, 視罪爲輕, 絶島安置。 權益寬事, 依啓。" 彙晋啓: "筵席詢問, 事體至重, 諸臣奏對, 雖有詳略不同, 若其伸雪當否, 惟當明言顯論之不暇, 而禁軍別將金潝, 泛以四大臣事, 諸臣旣已陳達爲辭, 終無辨別之語, 奏語旣甚糢糊, 情態亦極可惡。 請罷職不敍。" 依啓。 大司諫李喬岳申前啓, 竝不允。 至尹恕敎事, 上曰: "遠配。" 至李巨源等事, 上曰: "請對玉堂遠竄, 其餘依前削黜。"
                【玉堂李巨源、李眞洙。】
              
              宅河啓: "詢問, 事體不輕, 而副摠管崔鎭漢, 只以從衆處分仰對, 刑曹參判李鳳祥, 語次間不去姓字於逆鏡。 請竝從重推考。" 上曰: "崔鎭漢事, 依啓。 李鳳祥事, 語次間不必論, 而此非鳳祥語也。" 鎭遠曰: "四大臣旣伸雪, 則當初戕殺之人, 豈可晏然乎?" 上曰: "四大臣當初合啓首發人及請對諸人, 竝削黜。" 李宜顯言削黜太輕, 上曰: "臺諫當論之矣。" 李喬岳啓: "四大臣酷受奸黨之構誣, 幷被惡逆之極律。 聖上痛察冤狀, 伸雪無餘, 則彼誣陷戕害之類, 決不可削黜而止。 請合啓首發人及前後請對諸臣, 竝極邊遠竄。" 上曰: "請對, 異於合啓, 合啓首發人遠竄, 其他依前下敎宜矣。" 宜顯曰: "極律之啓, 慘毒, 比當初合啓倍蓰矣。" 上曰: "旣成案之後, 加律, 非異事矣。" 鎭遠曰: "在成案前矣。" 兩司諸臺, 又以所懷, 力請鳳輝、森之罪, 上曰: "旣罪首發, 則其餘自在於不治而治。 一一加罪, 東竄西逐, 則景色如何?" 終不允。 澔言: "將任不宜久曠。 李森之啓重發, 宜改差。" 從之。